Passasier skop hoëhakke uit en bestuur taxi in Jhb | Netwerk24
Passasier skop hoëhakke uit en bestuur taxi in Jhb
Deur Canny Maphnanga, News24 04 Julie 2019 12:40
’n Vrouepassasier het Woensdagoggend in die Johannesburgse middestad agter die stuurwiel van ’n taxi ingespring nadat die bestuurder met pepersproei gespuit is toe hy glo in ’n bekgeveg met ’n metropolisielid was.
Die Twittergebruiker @Itu_langa het ’n video geplaas van Tshepiso Shongwe wat die vol taxi bestuur terwyl die duidelik ontstigte bestuurder sy brandende oë vryf.
In die twiet skryf @Itu_langa dat die metropolisieman die taxibestuurder in ’n woordewisseling met pepersproei toegetakel het.
WATCH: Passenger forced to take the wheel after Joburg taxi driver gets pepper sprayedhttps://t.co/aJHgglwhEz pic.twitter.com/X49JsBA6Yc
— News24 (@News24) July 4, 2019
In die video kan gehoor word hoe die passasiers haar voorskryf hoe om te bestuur.
Een passasier stel voor dat sy ’n kode 14-rybewys kry, waarop sy antwoord: “Ek hét een.”
In ’n stadium help die bestuurder haar om die ratte te verwissel nadat sy gestop het, terwyl hy steeds sy oë vryf.
Shongwe het aan SowetonLive gesê die bestuurder het Woensdagoggend op pad na die Noord-taxistaanplek teen die verkeer gery toe die polisieman hom voorgekeer het. Daarna het die rusie en voorval met die pepersproei gebeur.
’n Ander taxibestuurder het aangebied om die taxi teen betaling verder te bestuur. Dis toe dat Shongwe haar hoëhakskoene uitgeskop en agter die stuur ingeskuif het.
Sy het ’n bietjie hulp met die ratte nodig gehad omdat die voertuig ’n skorokoro (krok) is.
Die bestuurder het haar as beloning R20 in die hand gestop.
Wayne Minnaar, woordvoerder van die Johannesburgse metropolisie, het gesê hy is nie bewus van die voorval nie.